Andrea Bertolacci

Andrea Bertolacci (; lahir 11 Januari 1991) merupakan pemain bola sepak profesional Itali yang beraksi di posisi pemain tengah untuk kelab Serie A, Sampdoria.

Kerjaya kelab 
Bertolacci memulakan kariernya ketika di akademi Roma. Pada Januari 2010, beliau telah dipinjam ke kelab Serie A, Lecce. Beliau menjaringkan gol pertamanya untuk Lecce semasa menentang Juventus apabila beliau menjaringkan dua gol pada perlawanan itu. Pada musim panas 2010, Lecce melanjutkan tempoh pinjaman Bertolacci serta mengambil pemain Simone Sini sebagai pinjaman dari Roma. 

Bertolacci telah menjaringkan gol ketika menentang kelab induknya pada 20 November 2011. Pada 30 Jun 2012, Bertolacci pulang ke Roma. Pada musim panas 2012, beliau terlibat dengan rundingan pembelian pemain Genoa, Panagiotis Tachtsidis. 

Pada 20 Jun 2014, Roma dan Genoa telah memperbaharui kontrak pemilikan bersama terhadap Bertolacci.

Pada musim 2014-15, Bertolacci menempuh kempen terbaik dalam kariernya. Beliau telah menjaringkan enam gol dalam 34 perlawanan Serie A selain melakukan lapan bantuan jaringan gol sekali gus membantu pasukannya menduduki tangga keenam liga.

Pada Jun 2015, Roma telah membeli hak Bertolacci pada bahagian lain dari Genoa yang bernilai 8.5 juta euro. Seterusnya pada 29 Jun 2015, Bertolacci menyertai kelab Serie A, Milan melalui perpindahan yang bernilai 20 juta euro. Beliau menjaringkan gol pertamanya di Serie A ketika bersama Milan pada 1 November 2015 semasa menewaskan Lazio 3-1 di gelanggang lawan.

Pada 8 Oktober 2019, Bertolacci telah menyertai Sampdoria melalui kontrak yang dipersetujui sehingga 30 Jun 2020.

Kerjaya antarabangsa 
Bertolacci memulakan pengalamannya beraksi bersama pasukan kebangsaan di Val-de-Marne untuk menyertai kejohanan antarabangsa yang disertai oleh pasukan bawah-16. Beliau telah beraksi dalam ketiga-tiga perlawanan Itali dalam kempen kelayakan Kejohanan Eropah Bawah-17 2008 yang menyaksikan pasukannya gagal untuk mara ke pusingan akhir. Beliau seterusnya telah ditawarkan untuk menyertai pasukan bawah-19 pada Januari 2019 dengan beraksi dalam dua perlawanan pada kempen kelayakan Kejohanan Eropah Bawah-19 2010 dan satu perlawanan dalam pusingan kelayakan elit. Beliau juga terpilih untuk menyertai skuad yang mengambil bahagian dalam kejohanan akhir yang mana beliau beraksi sebagai barisan kesebelasan utama Itali dalam dua perlawanan kejohanan itu. Ketika musim 2010–11, beliau telah beraksi dalam dua perlawanan dengan mewakili pasukan bawah-20 yang bertanding di Kejohanan Empat Negara.

Pada April 2011, beliau telah mendapat panggilan pertama daripada pasukan bawah-21. Namun, beliau mengalami kecederaan sekali gus terlepas aksi persahabatan. Pada 10 Ogos 2011, beliau melakukan penampilan sulungnya untuk pasukan bawah-21 Itali dalam perlawanan persahabatan menentang Switzerland.

Pada 11 Jun 2013, Bertolacci telah menjaringkan gol penyamaan pada minit ke-94 permainan yang juga merupakan gol pertamanya untuk pasukan bawah-21 ketika menentang Norway dalam perlawanan Kejohanan Eropah Bawah-21 2013. Itali seterusnya melangkah ke perlawanan akhir tetapi Bertolacci tidak diberi peluang untuk beraksi.

Pada 9 November 2014, beliau telah dipanggil untuk menyertai pasukan senior oleh jurulatih Antonio Conte untuk menghadapi aksi kelayakan UEFA Euro 2016 menentang Croatia dan perlawanan persahabatan menentang Albania. Pada 18 November, beliau melakukan penampilan pertamanya untuk Itali ketika menentang Albania dengan beraksi selama 70 minit yang berakhir dengan keputusan kemenangan 1-0. Pada 28 Mac 2015, beliau beraksi dalam perlawanan keduanya bersama skuad senior Itali semasa menentang Bulgaria dalam aksi kelayakan Euro 2016 yang berkesudahan dengan keputusan terikat seri 2-2.

Kehidupan peribadi 
Bertolacci telah berkahwin dengan pelakon, Nicole Murgia pada 23 Disember 2015. Abang iparnya, Alessandro juga merupakan pemain bola sepak.

Statistik kerjaya

Kelab
.

Antarabangsa

Pencapaian 
Milan
 Supercoppa Italiana: 2016

Catatan

Pautan luar 
 La Gazzetta dello Sport Profile 
 FIGC 

Kelahiran 1991
Orang hidup
Pemain bola sepak Itali
Pemain A.S. Roma
Pemain U.S. Lecce
Pemain Genoa C.F.C.
Pemain A.C. Milan
Pemain U.C. Sampdoria